Ministru kabineta noteikumu “Grozījumi Ministru kabineta 2014. gada 23. decembra noteikumos Nr.836 “Darbības programmas “Izaugsme un nodarbinātība” 7.1.1. specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 23.12.2014. noteikumos Nr. 836 “Darbības programmas “Izaugsme un nodarbinātība” 7.1.1. specifiskā atbalsta mērķa (turpmāk – SAM) “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi” (turpmāk – MK noteikumu projekts) mērķis ir precizēt specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas nosacījumus, t.sk.:  - palielināt kopējo finansējumu, precizēt uzraudzības rādītājus (t.sk. starpposma finanšu rādītāju), paplašināt atbalstāmās darbības, precizēt izmaksu pozīcijas, t.sk., lai nodrošinātu “Jauniešu garantijas” pasākumu pēctecību;  - veikt tehniskus precizējumus.  MK noteikumu projekta spēkā stāšanās laiks – indikatīvi 2018. gada IV ceturksnis. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK noteikumu projekts ir izstrādāts saskaņā ar Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu un darbības programmas “Izaugsme un nodarbinātība” (turpmāk – DP) grozījumiem Nr. 3, ko Eiropas Komisija apstiprināja 05.07.2018. (nacionālā līmenī apstiprināti ar Ministru kabineta 26.02.2018. rīkojumu Nr. 69 "Grozījumi Eiropas Savienības struktūrfondu un Kohēzijas fonda 2014. –2020. gada plānošanas perioda darbības programmā “Izaugsme un nodarbinātība”), kā arī Labklājības ministrijas ierosinātajiem grozījumiem MK 25.01.2011. noteikumos Nr. 75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75) (izsludināti Valsts sekretāru sanāksmē (turpmāk – VSS) 30.08.2018.). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts paredz precizēt darbības programmas “Izaugsme un nodarbinātība” specifiskā atbalsta mērķa 7.1.1. “Paaugstināt bezdarbnieku kvalifikāciju un prasmes atbilstoši darba tirgus pieprasījumam” (turpmāk – 7.1.1. SAM) īstenošanas nosacījumus, t.sk.:  **1)** atbilstoši DP grozījumiem un Ministru kabineta 16.08.2017. sēdes protokollēmumam (protokols Nr.39, 48.§ Informatīvais ziņojums “Par turpmāku atbalstu jauniešiem, kas nemācās, nestrādā un neapgūst arodu, un nodarbinātiem jauniešiem sākotnējās profesionālās izglītības programmu apguvei otrā un trešā profesionālās kvalifikācijas līmeņa ieguvei viena vai pusotra mācību gada laikā”, 9.2. un 9.3.apakšpunkts):  1.1) **palielināt** 7.1.1. SAM kopējo plānoto finansējumu par 1 760 014 *euro* no 96 428 049 *euro* uz 98 188 063 *euro* (pārdalot to no 7.2.1.3. SAM pasākuma “Jauniešu garantijas” pasākumu īstenošanai pēc 2018. gada). Atbilstoši tiek precizēts arī Eiropas Sociālā fonda (turpmāk – ESF) plānotais finansējums, palielinot to par 1 496 012 *euro* no 81 963 841 *euro* uz 83 459 853 *euro*, un valsts budžeta finansējums, palielinot to no par 264 002 *euro* no 12 535 719 *euro* uz 12 799 721 *euro* (*MK noteikumu projekta 5. punkts).*  Kopējā 7. prioritārā virziena snieguma ietvara finanšu rezerve DP ir noteikta 6 973 974 *euro* apmērā (ESF finansējums). Tā sastāv no 7.1.1. SAM finanšu rezerves, kas šobrīd noteikta 4 203 913 *euro* apmērā (pēc pārdales – 5 699 925 *euro*), un 7.2.1. SAM pasākuma trešās kārtas finanšu rezerves 2 770 061 *euro* (pēc pārdales – 1 274 049 *euro*).  Pārdalītais finansējums 1 760 014 *euro* apmērā (t.sk. ESF finansējums 1 496 012 *euro* un 264 002 *euro* valsts budžeta daļa) tiks piešķirts 7.1.1. SAM projektam pēc Eiropas Komisijas lēmuma par snieguma ietvara rādītāju izpildi. Lai nodrošinātu vienotu normas izpratni, MK noteikumu projekts paredz veikt arī redakcionālus precizējumus, nosakot, ka, piešķirot 7.1.1. SAM projektam finanšu rezervi, tiks ņemts vērā finansēšanas avotu sadalījums un rezervei piesaistītās uzraudzības (iznākuma un rezultāta) rādītāju vērtības *(MK noteikumu projekta 7.punkts).*  Projekta uzraudzības rādītāju vērtības tiks palielinātas proporcionāli precizētajai snieguma ietvara finanšu rezervei. Atbilstoši palielinātajam finansējumam tehniski precizēts arī ESF finansējuma procentuālais apmērs (no 86,72% uz 86,70%) no 7.1.1. SAM pieejamā publiskā attiecināmā finansējuma (*MK noteikumu projekta 6.punkts)*;  1.2) **papildināt** 7.1.1. SAM ar darbībām “Karjeras konsultācijas” un “Darbam nepieciešamo iemaņu attīstība nevalstiskajā sektorā”. (*MK noteikumu projekta 8. un 9.punkts*).  Šobrīd MK 23.12.2014. noteikumi Nr.836 “Darbības programmas “Izaugsme un nodarbinātība” 7.1.1. SAM “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi” (turpmāk – MK noteikumi Nr.836) neparedz atbalstāmās darbības “Karjeras konsultācijas” un “Darbam nepieciešamo iemaņu attīstība nevalstiskajā sektorā”, kas ir pieejamas 7.2.1.1. SAM pasākuma ietvaros.  Lai nodrošinātu 7.2.1.1. SAM pasākuma atbalsta turpināšanu jauniešiem bezdarbniekiem saskaņā ar MK 16.08.2017. sēdes protokollēmumā paredzēto un veidotu individuālāku pieeju 7.1.1.SAM mērķa grupai karjeras konsultāciju veidā, MK noteikumus Nr.836 nepieciešams papildināt ar šīm darbībām. Sākotnēji tika plānots, ka 7.1.1. SAM ietvaros jauniešu atbalstam tiks īstenota arī darbība “Darbnīcas jauniešiem”, tomēr, lai efektīvāk sasniegtu pasākuma mērķi – sniegt ieskatu konkrētās profesijās, un atvieglotu jauniešu izvēli par labu kādai no apmācību programmām, pasākumu plānots īstenot jaunā formātā, piedāvājot apgūt apmācību kursu “Ieskats nozarē” jau esošās Nodarbinātības valsts aģentūras (turpmāk – NVA) īstenotās darbības “Konkurētspējas paaugstināšanas pasākumi” ietvaros. Dalība programmā “Ieskats nozarē” sniegs jauniešiem iespēju padziļināti iepazīt kādu no nozarēm, apzinātāk izvēlēties profesiju un iesaistīties apmācībā.  Kā minēts iepriekš, karjeras konsultācijas ir plānots nodrošināt visai 7.1.1. SAM mērķa grupai, t.i., visiem bezdarbniekiem. Būtiski ir arī ņemt vērā bezdarbnieka portretu un pakalpojumu klāstu veidot atbilstoši tā vajadzībām.  Vērtējot šī brīža bezdarbnieka portretu, 2018. gada jūnija beigās no reģistrēto bezdarbnieku kopskaita bija profilētas 57 058 personas jeb 96,5%. Lielākajam skaitam profilēto bezdarbnieku darba atrašanas iespējas noteiktas kā vidējas (42%). 45% profilēto bezdarbnieku motivācija meklēt darbu ir vidēji zema. 46 614 jeb 81% no profilēto bezdarbnieku kopskaita motivācija sadarboties ar NVA noteikta kā vidēji zema. Lielākajai daļai profilēto bezdarbnieku prasmju pašnovērtējums noteikts kā zems – 43%.  Lielākais brīvo darba vietu pieaugums gada griezumā vērojams vidējas kvalifikācijas profesijās, īpaši kvalificētiem strādniekiem un amatniekiem, tādēļ būtiska nozīme ir bezdarbnieka ievirzei profesijā, kas atbilst tā interesēm un kurā vienlaikus ir perspektīvas nodarbinātības iespējas.  Šobrīd visvairāk NVA reģistrēto bezdarbnieku ir vienkāršajās profesijās (palīgstrādnieks, mazumtirdzniecības veikala pārdevējs, apkopējs, pārdevējs konsultants). Reģistrēto bezdarbnieku kopskaitā 2018. gada jūnija beigās lielāko īpatsvaru veidoja bezdarbnieki ar profesionālo izglītību – 36,1%, no kuriem aptuveni puse (53%) ir vecumā 50 gadi un vairāk, līdz ar to vairumam sākotnēji iegūtās profesionālās prasmes neatbilst mūsdienu darba tirgus pieprasījumam.  Lai tuvinātu bezdarbnieku darba tirgum, piemērotākās profesionālās ievirzes noteikšanā būtiska nozīme ir karjeras konsultantam, palīdzot bezdarbniekam padziļināti novērtēt personīgās spējas un karjeras attīstības iespējas, nepieciešamības gadījumā piedāvājot apgūt iztrūkstošās prasmes vai izvēlēties atbilstošāko pārkvalifikāciju.  Šobrīd NVA 28 filiālēs ir nodarbināti 34 no valsts budžeta finansēti karjeras konsultanti un 37 – no ESF Jauniešu garantijas projekta finansēti. Strauji mainīgajos darba tirgus apstākļos, t.sk. attīstoties robotizācijai un automatizācijai, mainoties nodarbinātības formām, NVA ir būtiski, noslēdzoties Jauniešu garantijas projektam, saglabāt karjeras konsultāciju pieejamību līdzšinējā apjomā, lai tās būtu pieejamas ikvienam interesentam darbspējas vecumā un lai bezdarbnieki ar vidēji zemu un zemu motivāciju meklēt darbu un sadarboties ar NVA varētu uzsākt dalību 7.1.1.SAM projekta darbībās.  Saglabājot karjeras konsultantu kapacitāti, NVA būs iespēja specializēt 7.1.1. SAM karjeras konsultantu kompetenci, sniedzot konsultācijas bezdarbniekiem, kuriem nepieciešams atbalsts profesionālās piemērotības un karjeras attīstībai nepieciešamo prasmju noteikšanai, tādējādi veicinot projekta darbību rezultativitāti, bezdarbniekiem sekmīgāk izvēloties piemērotākos risinājumus efektīvākai un ilgtspējīgākai integrācijai darba tirgū, savukārt valsts budžeta finansētie karjeras konsultanti saglabātu līdzšinējo kompetenci, t.sk. iespēju turpināt aktīvi sniegt karjeras konsultācijas bezdarba riska mazināšanai arī citām klientu mērķgrupām darbspējas vecumā, t.sk. nodarbinātajiem, skolēniem, studentiem, viņu vecākiem un personām ieslodzījumā (organizējot tās arī ārpus NVA telpām, piemēram, skolās un ieslodzījuma vietās).  Karjeras konsultanti 7.1.1.SAM ietvaros varēs arī sekot līdzi bezdarbnieku gaitām pasākumos un veikt papildu darbības gadījumos, kad bezdarbnieki priekšlaicīgi pārtrauc dalību apmācībās.  Attiecībā uz bezdarbnieka profilēšanu, jāatzīmē, ka to veic nodarbinātības aģents, kas informē bezdarbniekus par viņiem pieejamo atbalstu, palīdz noformēt dokumentus bezdarbnieka statusa saņemšanai, ievada informācijas sistēmā datus par bezdarbnieku un ar informācijas tehnoloģiju sistēmas palīdzību piemeklē noteiktos atbalsta pasākumus atgriešanai darbā.  Savukārt karjeras konsultants sniedz klientiem individuālās karjeras konsultācijas, individuālās diagnosticējošās konsultācijas, grupas karjeras konsultācijas un grupas informatīvās karjeras konsultācijas. Karjeras konsultants nodrošina klientam atbalstu profesionālās piemērotības, pārkvalifikācijas jautājumu risināšanā, sniedz psiholoģisko atbalstu, konsultē karjeras izvēles un plānošanas jautājumos, kā arī, izmantojot pieejamās īstermiņa darba tirgus pieprasījuma prognozes, sniedz informāciju par darba tirgus aktuālākajām tendencēm un izglītības iespējām.  Līdz ar to nodarbinātības aģenta un karjeras konsultanta darba saturs un loma bezdarbnieka integrācijai darba tirgū atšķiras.  Kopējais NVA apkalpoto klientu skaits 2017. gadā veidoja 165 692 tūkst. (bezdarbnieki, kas šajā gadā ir ieguvuši bezdarbnieka statusu no jauna, un personas, kuriem statuss tika piešķirts iepriekšējos gados). Kopumā 2017. gadā NVA bija nodarbināti vidēji 70 karjeras konsultanti – viens karjeras konsultants uz 2 367 klientiem jeb 1 248 no jauna reģistrētiem bezdarbniekiem gada laikā.  Lai īstenotu atbalstāmās darbības “Darbam nepieciešamo iemaņu attīstība nevalstiskajā sektorā” un “Karjeras konsultācijas”, MK noteikumi Nr. 836 papildināti ar attiecīgām izmaksu pozīcijām.  Atbalstāmās darbības “Darbam nepieciešamo iemaņu attīstība nevalstiskā sektorā” īstenošanai, MK noteikumu projekts paredz jaunas attiecināmo izmaksu pozīcijas – ikmēneša stipendiju jaunietim un normatīvajos aktos par obligātām veselības pārbaudēm paredzēto veselības pārbaužu izmaksas jaunietim, ko finansējuma saņēmējs dotācijas veidā piešķirs darba devējam, kā arī nelaimes gadījumu apdrošināšanas izmaksas, kuras segs finansējuma saņēmējs. Darba devēju piesaistei tiks nodrošinātas sludinājuma izmaksas plašsaziņas līdzekļos. Izmaksu pozīcijas noteiktas saskaņā ar MK noteikumiem Nr.75 (*MK noteikumu projekta 11. un 12.punkts*). Savukārt atbalstāmās darbības “Karjeras konsultācijas” īstenošanai paredzētas attiecināmās izmaksas informatīvi metodisko materiālu sagatavošanai un izdales materiālu izstrādei (*MK noteikumu projekta 13.punkts*). Atlīdzības izmaksas karjeras konsultantiem tiks finansētas MK noteikumu Nr.836 17.1.apakšpunkta ietvaros.  Atbalstāmās darbības “Darbam nepieciešamo iemaņu attīstība nevalstiskajā sektorā” īstenošanai no 2019. gada būtu nepieciešams papildu finansējums indikatīvi 879 769 *euro* gadā. “Karjeras konsultāciju” nodrošināšanai NVA plāno piesaistīt kā projekta īstenošanas personālu (uz darba līguma pamata) 37 karjeras konsultantus. To nodrošināšanas kopējās izmaksas veidos 508 617 *euro* gadā ( jeb 1 525 851 *euro* līdz 2021. gada beigām), kas iekļauj gan atlīdzību, gan netiešās izmaksas.  Ņemot vērā, ka vērojama NVA reģistrēto bezdarbnieku (t.sk. jauniešu) skaita samazināšanās, “Jauniešu garantijas” pasākumu pēctecības nodrošināšana 7.1.1. SAM projekta ietvaros būtiski nepalielinās bezdarbnieku plūsmu/ pieprasījumu pēc atbalsta pasākumiem. Papildu radušās izmaksas plānots segt no 7.1.1. SAM projekta finanšu ietaupījumiem. Minētajām izmaiņām netiek prognozēta ietekme uz valsts budžetu, t.sk. gadījumā, ja 7.1.1. SAM projektam netiek piešķirta snieguma ietvara finanšu rezerve;  1.3) **palielināt** 7.1.1. SAM iznākuma un rezultāta rādītāju vērtības atbilstoši precizētajam finansējumam un atbalstāmajām darbībām.  Šobrīd MK noteikumos Nr.836 noteiktā:  a) iznākuma rādītāja vērtība “bezdarbnieki, tostarp ilgstošie bezdarbnieki” no 85 000 tiek palielināta uz 88 034 (palielinot par 3 034) (*MK noteikumu projekta 1. punkts*).  Iznākuma rādītāja vērtības palielinājumu veido jaunieši, kas 2019.-2021. gadā tiks iesaistīti darbībā “Darbam nepieciešamo iemaņu attīstība nevalstiskajā sektorā” (2 315), “Neformālā izglītība” (455), “Profesionālā izglītība” (264);  b) rezultāta rādītāja vērtība “kvalifikāciju ieguvušie dalībnieki tūlīt pēc dalības apmācībās” tiek palielināta (par 232 personām) no 24 480 uz 24 712 (*MK noteikumu projekta 2. punkts*).  Rādītāja vērtības palielinājums noteikts, ņemot vērā NVA 2017. gada datus par jauniešu bezdarbnieku darbā iekārtošanās rādītājiem, proti, no 264 jauniešiem, kas tiks iesaistīti profesionālās izglītības programmās, indikatīvi tās pabeigs un kvalifikāciju iegūs 87,9 % (jeb 232).  Attiecīgi arī rezultāta rādītāja “pasākuma dalībnieki nodarbinātībā sešus mēnešus pēc pasākuma beigām” vērtība tiek palielināta no 22 950 uz 23 592 (par 642), atbilstoši NVA 2017. gada datiem pieņemot, ka vidēji 30% no dalību pasākumos pabeigušajiem iekārtosies darbā.  Tiek prognozēts, ka dalību darbībā “Darbam nepieciešamo iemaņu attīstība nevalstiskajā sektorā” pabeigs vidēji 65% (jeb 1497) no uzsākušajiem, no kuriem darbā iekārtosies 449, dalību “Neformālajā izglītībā” pabeigs vidēji 90% (jeb 410) no uzsākušajiem, no kuriem darbā iekārtosies 122, bet dalību “Profesionālajā izglītībā” pabeigs vidēji 88% (jeb 232) no uzsākušajiem, no kuriem 71 dalībnieks iekārtosies darbā;  1.4) **papildināt** noteikumus ar nosacījumiem, lai novērstu dubultās finansēšanas risku iesaistot mērķa grupu profesionālās tālākizglītības un profesionālās pilnveides programmās 7.1.1. SAM ietvaros, ja tā vienlaikus ir iesaistīta šajās programmās DP 7.2.1.specifiskā mērķa “Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi “Jauniešu garantijas ietvaros” pasākumu ietvaros (*MK noteikumu projekta 16.punkts*);  **2)** **palielināt** līdz 31.12.2018. sasniedzamo starpposma finanšu rādītāja vērtību (no 38 474 792 *euro* uz 43 496 163 *euro*) (*MK noteikumu projekta 4.punkts)*.  Šobrīd MK noteikumu Nr.836. 4.3. apakšpunktā noteikta uzraudzības rādītāja vērtība (finanšu rādītājs) – līdz 2018. gada 31. decembrim sertificēti izdevumi 38 474 792 *euro* apmērā.  Labklājības ministrija kā ES fondu atbildīgā iestāde ir identificējusi, ka atsevišķi SAM projekti nesasniedz MK noteikumos noteiktās starpposma vērtības (t.sk., 7.3.1. “Uzlabot darba drošību, it īpaši bīstamo nozaru uzņēmumos” (turpmāk – 7.3.1. SAM) un 7.3.2. “Paildzināt gados vecāku nodarbināto darbspēju saglabāšanu un nodarbinātību” (turpmāk – 7.3.2. SAM)).  Ņemot vērā 7.1.1. SAM projekta faktisko un plānoto ieviešanas progresu un lai novērstu risku iespējamu finanšu disciplīnas sankciju piemērošanai 7.3.1. un 7.3.2. SAM finansējuma saņēmējiem, MK noteikumu projekts paredz noteikt 7.1.1.SAM līdz 31.12.2018. sasniedzamo finanšu rādītāja vērtību 43 496 163 *euro* apmērā.  Minētā sasniedzamā finanšu rādītāja vērtība noteikta, balstoties uz 7.1.1. SAM, 7.3.1. SAM un 7.3.2. SAM finansējuma saņēmēju līdzšinējo un prognozēto projektu sniegumu līdz 31.12.2018. Ierosinātās izmaiņas neietekmē 7. prioritārajam virzienam “Nodarbinātība un darbaspēka mobilitāte” noteikto kopējo finanšu rādītāja vērtību.  Finanšu rādītāja vērtība tiek maksimāli pietuvināts 7.1.1. SAM ietvaros īstenotā projekta līdzšinējai (faktiskajai) un 2018. gada plānotajai finanšu plūsmai. Tas skaidrojams ar to, ka NVA visvairāk ir reģistrējušies bezdarbnieki ar nepietiekamu vai neaktuālu profesionālo kvalifikāciju un zemu prasmju līmeni, kurus darba tirgum iespējams tuvināt, iesaistot profesionālajās tālākizglītības vai pilnveides programmās.  Kopumā starpposma finanšu rādītāja vērtības izmaiņas nerada negatīvu ietekmi uz projekta sniegumu.  Par 7.1.1. SAM finanšu mērķa daļu (5 021 371 *euro* apmērā), par kuru tiek palielināts specifiskā atbalsta ietvarā sasniedzamais finanšu rādītāja vērtība, tik samazinātas 7.3.1. SAM (2 231 320 *euro)* un 7.3.2. SAM (2 790 051 *euro*) finanšu rādītāju vērtības;  **3)** **saskaņot** MK noteikumus Nr. 836 ar Labklājības ministrijas ierosinātajiem grozījumiem MK noteikumos Nr.75 par:  3.1) atbalstu reģionālai mobilitātei, paredzot, ka transporta izdevumu aprēķināšanai un kompensēšanai bezdarbniekam NVA izmanto Finanšu ministrijas kā Eiropas Savienības struktūrfondu un Kohēzijas fonda vadošās iestādes (turpmāk – vadošā iestāde) 21.09.2018. metodiku “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” īstenošanai” (turpmāk – metodika). Finanšu atlīdzību atbilstoši metodikai aprēķinās, papildus ievērojot arī MK noteikumos Nr.75 noteiktos reģionālās mobilitātes piešķiršanas un saņemšanas nosacījumus.  Metodikā ir noteikta transporta izmaksu likme par vienu kilometru, izmantojot auto transportu (0,112 *euro* par kilometru) un sabiedrisko transportu (0,04 *euro* par kilometru).  Lai nodrošinātu reģionālajai mobilitātei paredzēto finanšu līdzekļu saimniecisku, efektīvu un mērķētu izlietojumu, MK noteikumi Nr.75 paredz, ka privātā transporta izmaksas tiks kompensētas tikai gadījumā, ja nebūs pieejams sabiedriskais transports, tādējādi vērtējot katra bezdarbnieka individuālās iespējas nokļūt prakses vai apmācību vietā. Balstoties uz pieejamo informāciju tīmekļa vietnē <https://www.1188.lv/satiksme>, https://www.google.com/maps vai https://www.balticmaps.eu par attālumu no bezdarbnieka deklarētās dzīvesvietas līdz prakses vai apmācību vietai, kā arī transporta kustības sarakstu. Vienas vienības izmaksas tiks aprēķinātas, pamatojoties uz bezdarbnieka dalību apmācībā vai praksē un to apliecinošiem dokumentiem (piemēram, apmeklējumu lapām). Sabiedriskā transporta pieejamību vērtē un privātā transporta izmaksas bezdarbniekam sedz, ja pastāv viens no šādiem nosacījumiem:  - attālums no bezdarbnieka deklarētās dzīvesvietas līdz prakses vai apmācību vietā nokļūšanai nepieciešamā sabiedriskā transporta pieturvietas pārsniedz 2 km;  - sabiedriskā transporta kustības saraksts nenodrošina nokļūšanu prakses vai apmācību īstenošanas vietā vienas stundas laikā pirms prakses vai apmācību sākuma, vai nenodrošina izbraukšanu no prakses vai apmācību īstenošanas vietas stundas laikā pēc darba vai apmācību beigām;  - pasākumos iesaista bezdarbnieku ar invaliditāti.  Gadījumā, ja izpildās viens no iepriekš minētajiem nosacījumiem (t.i., sabiedriskais transports nav pieejams), mobilitātes atbalsta apmēru rēķina, pamatojoties uz tīmekļa vietnē *https://www.google.com/maps* vai[*https://www.balticmaps.eu*](https://www.balticmaps.eu) pieejamo informāciju par attālumu no bezdarbnieka deklarētās dzīvesvietas līdz prakses vai apmācību vietai, piemērojot privātā transporta izmaksu likmi par kilometru. Gadījumā, ja neviens no iepriekš minētajiem nosacījumiem neizpildās, mobilitātes atbalsta apmēru aprēķina, pamatojoties uz tīmekļa vietnē https://www.1188.lv/satiksme pieejamo informāciju par attālumu no sabiedriskā transporta maršruta sākuma līdz galapunktam, piemērojot sabiedriskā transporta izmaksu likmi par kilometru.  Ņemot vērā, ka saskaņā ar MK 27.06.2017. noteikumiem Nr. 371 “Braukšanas maksas atvieglojumu noteikumi” ir atsevišķas personu grupas, kurām ir braukšanas maksas atvieglojumi 100% apmērā no sabiedriskā brauciena biļešu cenas, šīm grupām sabiedrisko transporta likmi nepiemēro. Šie bezdarbnieki var saņemt reģionālās mobilitātes atbalstu privātā transporta izmantošanai, ja izpildās kāds no kritērijiem, kas paredz privātā transporta līdzekļa izmaksu kompensēšanu (0,112 *euro* par kilometru). Ja saskaņā ar MK noteikumiem Nr. 371 bezdarbniekam ir daļējs atvieglojums no sabiedriskā transporta biļešu cenas, tad, aprēķinot atbalstu reģionālajai mobilitātei, piemēro metodikā noteikto sabiedriskā transporta likmi pilnā apmērā. MK noteikumu projektā paredzēts, ka minēto finanšu atlīdzību atbilstoši vienas vienības izmaksu metodikai, ievērojot MK noteikumos Nr.75 noteiktos nosacījumus, aprēķinās tajos gadījumos, ja līgumi ar bezdarbniekiem tiks noslēgti pēc 2019. gada 1. janvāra (*MK noteikumu projekta 10. un 20. punkts*).  Mobilitātes atbalstu bezdarbnieku apmācību ietvaros nokļūšanai apmācību vietā 2018. gadā plānots nodrošināt 3 048 bezdarbniekiem par kopējo finansējumu 320 000 *euro* (vidējās izmaksas par bezdarbnieka dalību pasākumā – 105 *euro*). Mobilitātes atbalsta izmaksas turpmāk ik gadu veidos 480 060 *euro* (pieaugs par 160 060 *euro*), lai nodrošinātu atbalsta saņēmējiem pietiekamus līdzekļus nokļūšanai apmācību vietā un samazinātu bezdarbnieku papildu mobilitātes izmaksas, ņemot vērā pieaugošās sabiedriskā transporta un degvielas izmaksas.  Atbalstāmo darbību īstenošanai nepieciešamās papildu izmaksas plānots segt projektam piešķirto līdzekļu ietvaros, kā arī pēc Eiropas Komisijas lēmuma par snieguma ietvara finanšu rezerves piešķiršanas no 7.2.1.3. SAM pasākuma pārdalītā finansējuma, un tās neietekmēs projekta uzraudzības rādītāju vērtību sasniegšanu. Ja būs nepieciešams, Labklājības ministrija vērtēs iespējas palielināt 7.1.1. SAM projekta finansējumu, pārdalot to no citiem nozares SAM, vai arī meklēs citus risinājumus 7.1.1.SAM projekta īstenošanai;  3.2) **modulāro** profesionālās pilnveides programmu īstenošanu. Šobrīd MK noteikumi Nr.836 nosaka, ka modulāro programmu veidā var īstenot profesionālās tālākizglītības un profesionālās pilnveides programmas. Ņemot vērā Profesionālās izglītības likuma 26. panta otrajā daļā noteikto, ka modulārās profesionālās izglītības programmas var īstenot profesionālajā pamatizglītībā, arodizglītībā, profesionālajā vidējā izglītībā un profesionālajā tālākizglītībā, tiek precizēts MK noteikumu Nr.836 23.1 punkts, nosakot, ka modulāro programmu veidā īsteno tikai profesionālās tālākizglītības programmas. (*MK noteikumu projekta 17.punkts*);  3.3) **kumulācijas nosacījumiem**. Lai atvieglotu valsts atbalsta pretendentam un finansējuma saņēmējam izpratni par to, ka piešķirto *de minimis* atbalstu nevar kumulēt ar citu de minimis valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, MK noteikumi Nr.836 tiek papildināti ar atbilstošu nosacījumu (*MK noteikumu projekta 19.punkts*);  **4) tehniski** **precizēt** MK noteikumu Nr.836:  4.1) 17.1 5.apakšpunktu, nosakot, ka projekta īstenošanas un vadības personālam papildus darba vietas aprīkojuma iegādei ir attiecināmas arī darba vietas aprīkojuma nomas (iepriekš – īres) izmaksas (*MK noteikumu projekta 15.punkts),* ņemot vērā, ka projektā īstenojamās darbības vairāk ir attiecināmas uz jēdzienu “noma” (nevis “īre”) atbilstoši Civillikumam;  4.2) 27.3.apakšpunktu saskaņā ar vadošās iestādes 11.07.2017. vadlīnijām Nr.2.1. “Vadlīnijas attiecināmo un neattiecināmo izmaksu noteikšanai 2014.–2020. gada plānošanas periodā” (15.23.apakšpunktu), paredzot, ka personāla darba laika uzskaite par nostrādāto laiku un veiktajām funkcijām tiek veikta gadījumā, ja personāla atlīdzībai piemēro daļlaika attiecināmības principu. (*MK noteikumu projekta 18. punkts).*  Kopumā ierosinātie grozījumi sniegs individuālāku atbalstu bezdarbniekiem viņu integrācijai darba tirgū, kā arī palīdzēs jauniešiem bezdarbniekiem veidot izpratni par izvēlēto profesiju un iespējām tās apgūšanai. Tāpat arī tiks nodrošināta “Jauniešu garantijas” pasākumu pēctecība. Karjeras konsultanti sniegs individuālas konsultācijas pēc pieprasījuma. Darba devējiem būs plašākas iespējas piesaistīt kvalificētus un labāk sagatavotus darbiniekus, kuru kvalifikācija un prasmes atbildīs darba tirgus pieprasījumam. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija, NVA. |
| 4. | Cita informācija | Ar DP grozījumiem Nr.3 no 7.2.1.3. SAM uz 7.1.1. SAM pārdalītā finansējuma ESF daļa 1 496 012 *euro* apmērā ir ietverama 102. intervences kategorijā, ko veido 7.1.1. SAM, 7.1.2.1. SAM pasākuma un 7.1.2.2. SAM pasākuma ESF finansējums. Kopējais 102.intervences kategorijas finansējums pēc pārdales būs 85 153 070 *euro,* t.i:  81 963 841 *euro* (7.1.1. SAM ESF finansējums) + 502 562 *euro* (7.1.2.1. SAM pasākuma ESF finansējums) + 1 190 655 *euro* (7.1.2.2. SAM pasākuma ESF finansējums) + 1 496 012 *euro* (pārdalītais ESF finansējums no 7.2.1.3. SAM pasākuma).  MK noteikumu projekts ietekmē finansējuma saņēmēju, jo tas paredz precizēt 7.1.1. SAM īstenošanas nosacījumus.  Izvērtējot MK noteikumu projekta ietekmi, t.sk. ņemot vērā iepriekš minēto, pēc tā spēkā stāšanās būs nepieciešams veikt attiecīgus grozījumus 7.1.1. SAM projektā (piemēram, projektu papildinot ar jaunām atbalstāmām darbībām, to īstenošanas aprakstu, kā arī precizējot atbalsta reģionālai mobilitātei piešķiršanas nosacījumus). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NVA reģistrēti bezdarbnieki, īpaši bezdarbnieki ar zemu un darba tirgus prasībām neatbilstošu prasmju un kvalifikācijas līmeni, t.sk. jaunieši vecumā no 18 līdz 29 (ieskaitot) gadiem.  Pēc NVA statistikas datiem 31.07.2018. valstī bija 58 888 bezdarbnieki jeb 6,4% no ekonomiski aktīvo iedzīvotāju kopskaita. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts tieši neietekmē tautsaimniecību, kā arī tam nav ietekmes uz mazajiem, vidējiem uzņēmumiem, mikrouzņēmumiem un jaunuzņēmumiem. Izmaiņas reģionālās mobilitātes finanšu atbalsta piešķiršanā samazinās administratīvo slogu NVA un bezdarbniekiem. |
| 3. | Administratīvo izmaksu monetārs novērtējums | MK noteikumu projekts neskar šo jomu. |
| 4. | Atbilstības izmaksu monetārs novērtējums | MK noteikumu projekts neskar šo jomu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts neskar šo jomu. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Precizējot starpposma finanšu rādītāju vērtības, tiek veikti grozījumi saistītajos:  - MK 01.03.2016. noteikumos Nr. 127 “Darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” īstenošanas noteikumi” (MK 11.09.2018. noteikumi Nr. 574);  - MK 02.08.2016. noteikumos Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi” (MK 05.11.2018. noteikumi Nr. 675).  Attiecībā uz atbalstu reģionālajai mobilitātei MK noteikumu projekts saistīts ar MK noteikumu projektu par grozījumiem MK noteikumos Nr. 75 (izsludināti VSS 30.08.2018., spēkā stāšanās plānota ar 01.01.2019.). |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts neskar šo jomu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts neskar šo jomu. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē www.lm.gov.lv un no 07.08.2018. līdz 22.08.2018. aicinot sabiedrības pārstāvjus:  1) rakstiski sniegt viedokli par MK noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;  2) klātienē sniegt viedokli par MK noteikumu projektu tā izstrādes stadijā. |
| 3. | Sabiedrības līdzdalības rezultāti | Kopumā, līdz MK noteikumu projekta izsludināšanai VSS un iesniegšanai Valsts kancelejai par MK noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Centrālā finanšu un līgumu aģentūra kā sadarbības iestāde, NVA kā finansējuma saņēmējs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts neskar šo jomu. |
| 3. | Cita informācija | Nav. |

Labklājības ministrs Jānis Reirs

K.Bileskalns 67012565

Karlis.Bileskalns@lm.gov.lv